溫泉
作者：張舜民
朝代：宋

paragraphs: 岧嶢華清宮，下有溫泉水。
繡嶺絡千門，玉蓮噴九蕊。
第一名御湯，第二沐妃子。
從上傍諸王，最下列衛士。
淙淙三十六，枝分或櫛比。
每年十月初，仙杖常依此。
樓頭羯鼓停，殿上霓裳委。
塵垢三百年，行人與閭里。
忽驚郴嶺下，和暖雅相似。
祇是遠長安，不當人眼底。
皇天宅萬物，得地即爲美。
幸免與興亡，往來常止止。